Folketing
2014-04-25

Tak. Vi har en regering, der ikke har en neutral eller gul holdning til, hvilken udlændingepolitik vi skal have, men vi har en regering, der i 2012 sikrede, at vi tog et vigtigt skridt i retning mod en robust og retfærdig udlændingepolitik, fordi vi i det forår vedtog at afskaffe det pointsystem for ægtefællesammenføring og en række andre unødige hindringer for at kunne få en udenlandsk ægtefælle til landet. I dag behandler vi altså et beslutningsforslag, der vil medføre en tilbageførelse af de regler, som var i perioden mellem 2011 og 2012. Jeg kan måske ikke rigtig overraske nogen ved at afsløre, at vi fra Socialdemokratiets side selvfølgelig ikke kan støtte dette beslutningsforslag. Pointsystemet var jo udtryk for et regulært uddannelsessnobberi, der gjorde det lettere at blive familiesammenført, hvis man havde et diplom fra et fint universitet frem for en håndværksmæssig uddannelse. Jeg mener ikke, det siger noget som helst om, hvorvidt man kan blive integreret i Danmark eller ej, om der står håndværker eller Harvard på visitkortet, om man er smed eller sociolog.